ORDE do 13 de xaneiro de 2006 pola que se lle outorga a aprobación definitiva á modificación puntual da unidade de actuación 47 das normas subsidiarias de planeamento municipal de Arteixo (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 02/02/2006

O Concello de Arteixo, provincia da Coruña, ao abeiro da Lei 9/2002, do 30 de decembro, de ordenación urbanística e protección do medio rural de Galicia, promove a modificación das normas subsidiarias de planeamento municipal que ten por obxecto excluír da unidade de actuación UA-47 unha parcela de 400 m de superficie bruta, estremeira coa travesía de Arteixo, atribuíndolle a cualificación de solo urbano residencial de tipoloxía aberta categoría 1 (URTA-1). Como consecuencia, modifícase a superficie da unidade de actuación de 7.100 m a 6.700 m
A razón que xustifica esta modificación é darlle cumprimento á sentenza do 22 de xullo de 1999, ditada polo Tribunal Superior de Xustiza de Galicia no recurso contencioso-administrativo número 02/005147/1996, que na súa parte dispositiva declara que as normas subsidiarias deberán ser modificadas para os efectos de excluír a parcela da parte demandante da unidade de actuación UA-47 e proceder á súa clasificación e cualificación como solo urbano rexido pola ordenanza URTA-1.
O proxecto de modificación do planeamento foi aprobado inicialmente polo Pleno municipal o 22 de febreiro de 2001, sometido a información pública, aprobado provisionalmente o 9 de febreiro de 2005 e remitido á consellería para a súa aprobación definitiva.
En virtude do establecido no artigo 85.5º da Lei 9/2002, o Servizo Provincial de Urbanismo e Inspección Territorial requiriu a emenda das deficiencias observadas e a necesidade de volver tramitar o expediente de conformidade coa Lei 9/2002, en particular, en canto aos requisitos da información pública.
O Pleno do Concello, en sesión do 26 de maio de 2005, acordou retrotraer o expediente e sometelo de novo a información pública sen que fosen presentadas alegacións, segundo consta na certificación municipal. O Pleno da Corporación, en sesión do 28 de xullo de 2005, acordou aprobar provisionalmente o proxecto de modificación e remitilo a esta consellería para a súa aprobación definitiva.
A Dirección Xeral de Urbanismo, o 13 de xaneiro de 2006, emite informe favorable á aprobación definitiva.
Na súa virtude, de conformidade co disposto na letra a) do número 5º do artigo 85, en relación co número 1º do artigo 89, da Lei 9/2002, do 30 de decembro, de ordenación urbanística e protección do medio rural de Galicia,
DISPOÑO:
Aprobar definitivamente a modificación das normas subsidiarias de planeamento municipal de
Arteixo, no ámbito da unidade de actuación 47, nos termos en que foi aprobado provisionalmente polo Pleno da Corporación municipal o 28 de xullo de 2005.
Ordenar a publicación desta orde no Diario Oficial de Galicia de acordo co disposto no artigo 92.2º da Lei 9/2002, de 30 de decembro.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xuño, reguladora da xurisdición contencioso-administrativa.
Santiago de Compostela, 13 de xaneiro de 2006.
María José Caride Estévez
Conselleira de Política Territorial, Obras Públicas
e Transportes